നിര്ബന്ധിത മതപരിവര്ത്തന നിരോധന നിയമം നിയമസഭയില് അവതരിപ്പിക്കാനൊരുങ്ങി കര്ണാടക സര്ക്കാര് ബംഗളൂരു: നിര്ബന്ധിത മതപരിവര്ത്തനം തടയാനുളള ബില്ല് നിയമസഭയില് അവതരിപ്പിച്ചേക്കുമെന്ന് കര്ണാടക മുഖ്യമന്ത്രി ബാസവരാജ് ബൊമ്മൈ. ഇത്തരം നിയമനിര്മാണത്തിലൂടെ മാത്രമേ നിര്ബന്ധിത മതപരിവര്ത്തനം തടയാന് കഴിയൂവെന്നും അദ്ദേഹം പറഞ്ഞു. കര്ണാടകയിലെ യദ്ഗിര് താലൂക്കില് നിര്ബന്ധിത മതപരിവര്ത്തനം നടത്തിയ ഏതാനും പേരെ കഴിഞ്ഞ ദിവസങ്ങളില് അറസ്റ്റ് ചെയ്തിരുന്നു. ദളിതരെ ലക്ഷ്യമിട്ടുളള ഇവിടുത്തെ മതപരിവര്ത്തന റാക്കറ്റിനെക്കുറിച്ച് നേരത്തെ പരാതി ഉയര്ന്നിരുന്നു. ഈ സാഹചര്യത്തിലാണ് നിയമനിര്മാണത്തെക്കുറിച്ച് ഗൗരവമായി കര്ണാടക സര്ക്കാര് ആലോചിക്കുന്നതെന്ന് മുഖ്യമന്ത്രി പറഞ്ഞു.മാദ്ധ്യമപ്രവര്ത്തകരോട് സംസാരിക്കുകയായിരുന്നു അദ്ദേഹം. സംസ്ഥാനത്തിന്റെ പല ഭാഗങ്ങളില് നിന്നും നിര്ബന്ധിത മതപരിവര്ത്തനവുമായി ബന്ധപ്പെട്ട പരാതികള് ഉയരുന്നുണ്ടെന്ന് മുഖ്യമന്ത്രി വ്യക്തമാക്കി. കഴിഞ്ഞ ആഴ്ച കര്ണാടക ആഭ്യന്തരമന്ത്രി അരാഗ ജ്ഞാനേന്ദ്രയും ഇത് സംബന്ധിച്ച് സൂചന നല്കിയിരുന്നു. ചില സംസ്ഥാനങ്ങള് ഇതിനോടകം തന്നെ സമാനമായ ബില്ലുകള് അവതരിപ്പിച്ചതായും അതേക്കുറിച്ച് പഠിച്ച ശേഷം സംസ്ഥാനത്തും നടപ്പിലാക്കുന്നത് പരിശോധിക്കുമെന്നുമായിരുന്നു ആഭ്യന്തരമന്ത്രിയുടെ വാക്കുകള്. ഉത്തര്പ്രദേശും മദ്ധ്യപ്രദേശും ഗുജറാത്തും നിര്ബന്ധിത മതപരിവര്ത്തനത്തിന് ഉത്തരവാദികളായവര്ക്ക് കടുത്ത ശിക്ഷ നല്കുന്ന നിയമനിര്മാണം നടത്തിയിരുന്നു. Tags KARNATAKA anti conversion bill Basavaraj S Bommai shortlink